**Návrh**

# VYHLÁŠKA

## Ministerstva financií Slovenskej republiky

## z .................... 2014,

**ktorým sa ustanovuje výška, ktorú nesmú prevýšiť celkové náklady spotrebiteľa za poskytnutie spotrebiteľského úveru**

Ministerstvo financií Slovenskej republiky podľa § 19 ods. 6 zákona č. 129/2010 Z. z. o spotrebiteľských úveroch a o iných úveroch a pôžičkách pre spotrebiteľov a o zmene a doplnení niektorých zákonov (ďalej len "zákon") ustanovuje:

§ 1

(1) Výška celkových nákladov spotrebiteľa za poskytnutie spotrebiteľského úveru, s výnimkou podľa odseku 2, nesmie prevýšiť sumu, ktorá zodpovedá dvojnásobku priemernej hodnoty ročnej percentuálnej miery nákladov pre príslušný typ spotrebiteľského úveru platnej ku dňu podpisu zmluvy o spotrebiteľskom úvere a zverejnenej podľa § 21 ods. 2 zákona, a súčasne nesmie prevýšiť sumu, ktorá zodpovedá štvornásobku hodnoty váženého priemeru priemerných hodnôt ročnej percentuálnej miery nákladov a priemernej úrokovej miery za všetky typy spotrebiteľských úverov platnej ku dňu podpisu zmluvy o spotrebiteľskom úvere a zverejnenej podľa § 21 ods. 2 zákona.

(2) Výška celkových nákladov spotrebiteľa za poskytnutie spotrebiteľského úveru na kreditnú kartu nesmie prevýšiť sumu, ktorá zodpovedá dvojnásobku priemernej úrokovej miery pre kreditné karty platnej ku dňu podpisu zmluvy o spotrebiteľskom úvere a zverejnenej podľa § 21 ods. 2 zákona.

§ 2

## Účinnosť

Táto vyhláška nadobúda účinnosť 1. mája 2014.